  Анжелика Тихонова корреспондент Кин туннэ Палэсмурт? Нош кин Алангасар? Пеллясь, Вуныл, Обыда, Гурт калык? Валаськоды-а мар сярысь вераськон? Уд? Соку ойдолэ али соосын тодматском. 16-тӥ толсуре Ижкарысь Кар ӵектосъёсъя «ЛИФТ» штабын «Chukinder» («Чукиндэр») ӵектослэн «Вожодыр» турнирезлэн кыкетӥ шудонэз ортчиз. Ужрадэ ивортодэтъя «Удмуртия» агентстволэн корреспондентэз но пыриськиз. Котырес ӝӧк сьӧры 10 удмурт егит нылъёс но пиос люкаськизы. Шудонэз нуись Вадим Крестьянинов но юрттӥсез Лукерья Шихова котькуд пыриськисьлы картаос люкылӥзы но шудонлэсь куронъёссэ валэктӥзы. Картаосын соослэн та ӝытлы рользы гожтэмын вал, кин луэмзэс шара вераны уг яра вал. Мыным одӥгез Палэсмурт луыны кылдӥз. Фото: Лукерья Шихова © vk.com (Chukinder) Шудонлэн пуштросэзъя ӝӧк сьӧрын пукисьёс пӧлысь Палэсмуртъёсты шараяно но соосты шудонысь поттоно, соку Гурт калык но соос палан шудӥсьёс вормо. Нош уг ке шараяло – вормо Палэсмуртъёс, калыкез быдтӥсьёс. «Вожодыр» - со удмурт «Мафия», но геройёсыз – удмурт выжыкылъёсысь но дауркылъёсысь. Палэсмурт – адямиосты бичатыса серекъятэ но шудонысь поттэ, Вуныл - жильыртӥсь куараеныз йырез поромытэ но данэз быдтэ (быръем муртлы одӥг уйлы алиби сётэ), Пеллясь – «уй» куспын одӥг шудӥсез утьыны быгатэ (шудон ӵоже кык пол ассэ но эмъямез луэ), Алангасар – Палэсмуртлэсь гурт калыкез уте (уйин со нуисьлы Палэсмуртэн быръем муртэ возьматэ, нуись вера, шонер со малпа яке уг, бӧрысь вераськонын Алангасар Гурт калыклы Палэсмуртэз шараяны юрттыны тырше), Гурт калык – удмурт гуртын улӥсь огшоры калык, Обыда – веднаса шудӥсьлэсь куаразэ басьтэ (веднам мурт одӥг «ӵукна» вераськыны но куара сётыны уг быгаты) Кутскиз шудон. Вуиз «уй». Шудонэз нуись Вадим Крестьянинов Палэсмуртъёсты «сайканы» куриз. Соос возьматӥзы адямиосты, кинэ соос шудонысь потто. Бӧрысь ог-огзы бӧрсьы вань рольёсты шудӥсьёс сайкаллязы но кинэ Палэсмурт малпало возьматъязы, Вуныл кин доры куное вуылэмзэ но куара сётонлэсь утемзэ вераз, Обыда одӥг муртэ куаратэм кельтылӥз, Пеллясь - эмъяз. Вуиз «ӵукна». Вань шудӥсьёс сайказы. Ог-огзы шоры шекласа (подозревать карыса) учкылӥзы но малпанъёссэс веразы. Собере Палэсмурт луыны быгатӥсь муртъёс понна куараоссэс сётъязы. Та рад удалтон Палэсмуртъёс палан вал. Соос шудонын вормисе потӥзы. Фото: Лукерья Шихова © vk.com (Chukinder) Бӧрысь люкаськемъёс эшшо кӧня ке пол «Вожодырен» шудӥзы на. Озьы ке но, кӧтсы ӧз тыры. Туж эмоциональной ӝыт! Уг тодӥськы вал, Палэсмурт луыны сомында кужым, сюлмаськон кулэ луоз шуыса! Нош мукет шудонъёсы монэ шаплы поттылӥзы, жаляса верано (трос вераськисько шуыса-а мар-а?). Эшшо но эшшо шудысал на. Мыным верантэм кельшиз, тау бадӟым таӵе ӝыт понна Лилия Леонтьева, «Вожодырен» шудӥсьТросэз азьланяз таӵе пумиськонъёсты азьланьтоно шуыса пусйизы. Мыным нырысь воксё ӧз удалтылы, эшшо но уг оско на вал мон Палэсмурт ӧвӧл шуыса, ачим шыпыт, подозрительно пукисько вал. Одно ик тау шуэме потэ та шудонэз ортчытӥсьёслы но ваньзылы-ваньзылы. <…> Одно ик потэ та ужрад мед азьланьтӥськоз шуыса Светлана Комарова, «Вожодырен» шудӥсьАзьланьтон пумысен асьсэос радъясьёс но малпасько. Но форматсэ кӧня ке воштоно шуыса пусъё. Уго толэзь ӵоже куинь шудон ортчытыны капчи вылымтэ. Ваньзылы кельше. Тани нырысетӥ шудон бере ваньзы туж яраз шуизы. Толэзьлы быдэ ке но тазьы бичаськоно вал, малы ке шуоно адямиослы ӧз тырмы. Кыкетӥ шудон бере но адямиослэн мылкыдзы потэмын вал эшшо на шудыны, но дыр ӧй вал ини. Соин ик али малпаськиськом лэсьтыны кыӵе ке но шудон радлык. Толэзьлы яке кык толэзьлы огпол Вадим Крестьянинов, «Вожодыр» шудонэз радъясьФорматсэ воштэм сяна, Вадим Крестьяниновлэн кылъёсызъя, пырон понна пичи ке но дун басьтоно, дыр. Уго мылкыд карисьёс вань, нош соосты кузьымъёсын но пусъем потэ. Али сыӵе луонлык «Чукиндэр» ӵектос улсын поттэм шудонъёсты вузамен гинэ вань. Та пумиськон «Вожодыр» турнир улсын кыкетӥез вал ини. Нырысетӥез арня талэсь азьло ортчиз. Эшшо одӥгез шудон вуоно арняе радъяськоз. Нош бӧрысь куинь пумиськонъёсы пыриськем тужгес усто шудӥсьёс турнирлэн финалаз, 13-тӥ толшоре - Вожодыр нуналэ, шудозы. Пусъём, «Чукиндэр» ӵектосэз малпась егитъёс удмурт ӝӧквыл шудонъёсты кылдытон но поттон ужен выре. «Вожодыр» шудон нырысетӥез вал. Нош туннэ нуналлы калыке вӧлмемын ини «Ӟеч перепеч» но. Соосын Удмуртиын сяна, кунгож сьӧрысь удмуртъёс но шудо ини. Али «Чукиндэр» ӵектос бордын ужасьёс выльёссэ ӝӧквыл шудонъёсты поттыны тыршо.  Тегъёс: Ижкар егитъёс Удмуртия удмуртъёс шудонъёс  